ประชาชนส่วนใหญ่ยังกังวลเรื่องการระบาดของโรคโควิด-19 ส่วนใหญ่เตรียมฉลองปีใหม่กันเองที่บ้าน
นพ.สุวรรณชัย วัฒนายิ่งเจริญชัย อธิบดีกรมอนามัย กล่าวว่า แม้ว่าขณะนี้การติดเชื้อโควิด-19 มีแนวโน้มที่ดีขึ้น การฉีดวัคซีนทะลุร้อยล้านโดสแล้ว แต่กระทรวงสาธารณสุข ยังต้องเฝ้าระวังการระบาดของโรคโควิดต่อไป ผลการสำรวจอนามัยโพล วันที่ 1 -20 ธันวาคม 2564 พบประชาชนร้อยละ 82 ยังมีความกังวลใจว่าจะมีการระบาดของโรคโควิด โดยร้อยละ70 เห็นว่าเป็นช่วงที่มีการรวมกลุ่มทำกิจกรรมต่างๆ ทำให้มีโอกาสเกิดการระบาดใหม่ได้ และกลัวว่าจะมีการระบาดของสายพันธุ์โอมิครอนในประเทศ กิจกรรมที่กังวลมากสุด 5 อันดับแรกคือ การรวมกลุ่มในสถานประกอบกิจการ หรือกิจกรรมต่างๆ  การเดินทางกลับภูมิลำเนา หรือเดินทางเที่ยว ด้วยรถยนต์ส่วนตัว การเดินทางด้วยรถขนส่งสาธารณะ  การเดินทางมาจากต่างประเทศ และการลักลอบเข้าประเทศผิดกฎหมาย ส่วนสถานที่เสี่ยงเกิดการแพร่ระบาด 5 อันดับแรกคือ สถานบันเทิง ผับ บาร์ คาราโอเกะ  ที่แม้จะยังที่ไม่อนุญาตแต่ที่ผ่านมาก็มีการลักลอบเปิด สถานที่ท่องเที่ยว  ตลาด  ห้างสรรพสินค้า และขนส่งสาธารณะ ผลสำรวจพบประชาชนส่วนใหญ่ร้อยละ  84.35 มีแผนฉลองปีใหม่ที่บ้านร้อยละ  17.01 ฉลองที่ร้านอาหารร้อยละ 16.46 จะฉลองโดยร่วมกิจกรรม สถานที่ท่องเที่ยว ทั้งนี้ ขอย้ำว่าการจัดฉลองปีใหม่ที่บ้านก็จำเป็นต้องจัดในสถานที่เปิดโล่งอากาศถ่ายเทสะดวก ลดการสัมผัส โอบกอด เพื่อลดความเสี่ยงการติดเชื้อในกลุ่มเปราะบาง ส่วนอาหารขอให้รับประทานอาหารปรุงสุก มีภาชนะอุปกรณ์ส่วนตัว  เว้นระยะห่าง หากในบ้านมีกลุ่มเสี่ยงขอให้ลดการรวมกลุ่มและยังคงต้องสวมหน้ากากอนามัยแม้จะจัดงานที่บ้านก็ตาม ส่วนผู้ที่จะร่วมกิจกรรมปีใหม่ตามสถานที่ต่างๆ ขอให้เลือกสถานที่ที่มีการประเมินและได้รับการรับรองมาตรการ Covid Free Setting หรือ SHA PLUS จัดงานในที่สถานที่เปิดโล่ง เลี่ยงเข้าพื้นที่หากพบว่ามีคนมาก แออัด และย้ำผู้ร่วมงานต้องดูแลตัวเองขั้นสูงสุดตามหลัก Universal prevention อย่างเคร่งครัด ปฏิบัติตามกฎของสถานที่นั้นๆ และหลีกเลี่ยงการรวมกลุ่มดื่มสุรา ทั้งนี้ทุกคนไม่ว่าจะเป็นผู้จัดงานหรือผู้ร่วมงานจะต้องรับวัคซีนให้ครบถ้วน ประเมินตนเองว่ามีความเสี่ยงไปเจอคนที่ได้รับการยืนยันว่าติดเชื้อ มีไข้หรือไม่ หากมีความเสี่ยงให้ตรวจ ATK เลี่ยงการร่วมกิจกรรม สังเกตตัวเองเป็นเวลา 7 วัน ก่อนกลับเข้าระบบการทำงานหลังปีใหม่ ควรตรวจ ATK และประเมินความเสี่ยงก่อนตามมาตรการที่เหมาะสมของแต่ละองค์กร